Qimmatbaho metallar va qimmatbaho toshlardan yasalgan, davlat daromadiga o‘tkazilgan va berilgan boyliklarni O‘zbekiston Respublikasi Markaziy banki tomonidan “Fonon” davlat ilmiy-ishlab chiqarish korxonasiga sotish tartibi to‘g‘risidagi nizomni tasd

O‘zbekiston Respublikasi Prezidentining “Zargarlik sanoatini davlat tomonidan ko‘llab-quvvatlash chora-tadbirlari to‘g‘risida” 2017-yil 10-avgustdagi PQ-3199-son qaroriga muvofiq, shuningdek, davlat daromadiga o‘tkazilgan va berilgan boyliklarni sotish tartibini yanada takomillashtirish va ulardan samarali foydalanishni ta’minlash maqsadida Vazirlar Mahkamasi qaror qiladi:
 1. Qimmatbaho metallar va qimmatbaho toshlardan yasalgan, davlat daromadiga o‘tkazilgan va berilgan boyliklarni O‘zbekiston Respublikasi Markaziy banki tomonidan “Fonon” davlat ilmiy-ishlab chiqarish korxonasiga sotish tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi Markaziy bankiga moddiy-texnik bazani ta’minlash, shuningdek, boyliklarni saqlash, tashish, sotish va O‘zbekiston Respublikasi Madaniyat vazirligidan ekspertlarni jalb qilish bilan bog‘liq xarajatlarni qoplash maqsadida sotilgan boyliklar qiymatining 2 foizini alohida hisobvarag‘iga yo‘naltirishga ruxsat berilsin.
 3. O‘zbekiston Respublikasi Vazirlar Mahkamasining “Olib qo‘yilgan va davlat daromadiga o‘tkazilgan boyliklardan samarali foydalanilishini ta’minlash chora-tadbirlari to‘g‘risida” 2013-yil 5-iyundagi 156-son qarorining 1- va 2-bandlari o‘z kuchini yo‘qotgan deb hisoblansin (O‘zbekiston Respublikasi QHT, 2013-y., 23-son, 304-modda).
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari J.A. Qo‘chqorov zimmasiga yuklansin.
 1. Ushbu Nizom O‘zbekiston Respublikasi Prezidentining “Zargarlik sanoatini davlat tomonidan qo‘llab-quvvatlash chora-tadbirlari to‘g‘risida” 2017-yil 10-avgustdagi PQ-3199-son qaroriga muvofiq davlat foydasiga o‘tkazilgan qimmatbaho metallar parchalari va ulardan yasalgan buyumlar shaklidagi boyliklarni, yarim qimmatbaho va qimmatbaho toshlar va marvaridlar, egasiz boyliklar, topilma boyliklar hamda mulk egalari tomonidan davlat foydasiga beg‘araz berilgan boyliklarni (arxeologik va muzey buyumlari yoki muzey kolleksiyalari hamda boshqa madaniy qiymatga ega bo‘lgan boyliklar bundan mustasno) O‘zbekiston Respublikasi Markaziy banki (keyingi o‘rinlarda — Markaziy bank) tomonidan “Fonon” davlat ilmiy-ishlab chiqarish korxonasiga (keyingi o‘rinlarda “Fonon” DIIChK deb ataladi) sotish tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 qimmatbaho metallar — oltin, kumush, platina hamda har qanday tur va holatdagi, shu jumladan xomashyo, qotishmalar, zargarlik buyumlari va boshqa buyumlardagi, ishlab chiqarish parchalari va chiqindilaridagi platina guruhiga oid (palladiy, iridiy, rodiy, ruteniy, osmiy) metallar;
 qimmatbaho toshlar — tabiiy olmoslar, brilliantlar, la’llar, zumradlar, sapfirlar va aleksandritlar;
 yarim qimmatbaho toshlar — sirkoniy, fianit, oniks (aqiqning taram-taram turi), korall (marjon), akvamarin, yashma, sun’iy yoqut, opal, qahrabo, yoqut, turmalin, ametist, berillar guruhi, malaxit, topaz, nefrit, tanzanit, agat, feruza, gematit, kon billuri, kvars, lojuvard, xrizopraz;
 boyliklar — qimmatbaho metallar, qimmatbaho va yarim qimmatbaho toshlar xamda tabiiy marvaridlar;
 olib qo‘yilgan va davlat daromadiga o‘tkazilgan boyliklar — vakolatli organlar (O‘zbekiston Respublikasi Davlat xavfsizlik xizmati, Ichki ishlar vazirligi, Davlat bojxona qo‘mitasi, Davlat soliq qo‘mitasi, O‘zbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamenti (keyingi o‘rinlarda Bosh prokuratura huzuridagi Departament deb ataladi) tomonidan olib qo‘yilgan buyumlar va jinoyat qurollari shaklidagi, shuningdek, ashyoviy dalillar va sud qarorlari va ushbu organlarning kuchga kirgan hal qiluv qarorlari asosida davlat daromadiga o‘tkazilgan boyliklar;
 davlat daromadiga berilgan boyliklar — egasiz boyliklar, topilma boyliklar va mulk egalari tomonidan ixtiyoriy ravishda davlat daromadiga beg‘araz berilgan, shu jumladan, davlat foydasi uchun rad etilgan bojxona rejimi ostiga joylashtirilgan boyliklar.
 3. Boyliklarni (arxeologik va muzey buyumlari yoki muzey kolleksiyalari hamda boshqa madaniy qiymatga ega bo‘lgan boyliklardan tashqari) “Fonon” DIIChKga sotish ushbu Nizomga ilovaga muvofiq sxema bo‘yicha shartnoma asosida, to‘lovni to‘liq oldindan to‘lash shartlarida milliy valyuta (so‘m)da quyidagi tartibda amalga oshiriladi:
 qimmatbaho metallar uchun — London qimmatbaho metallar birjasining ertalabki fiksing narxi va Markaziy bankning to‘lov hisob raqami yozilgan sanadagi kursi bo‘yicha (qimmatbaho metallarning sof og‘irligi bo‘yicha);
 yarim qimmatbaho, qimmatbaho toshlar va marvaridlar uchun — “Fonon” DIIChKning tegishli xarajatlari qoplangan holda baholovchi tashkilotlar tomonidan belgilangan tartibda o‘tkazilgan baholashlar asosida.
 4. Yarim qimmatbaho, qimmatbaho toshlar va marvaridlarni baholash zargarlik buyumlarining ichki va tashqi bozorlar konyunkturasi bo‘yicha mavjud ma’lumotlar asosida baholash kunida amal qilgan narxlar bo‘yicha baholovchi tashkilot tomonidan baholanadi.
 5. Baholovchi tashkilot baholash ishlari yakunlanganidan so‘ng baholash to‘g‘risidagi hisobotni taqdim etadi, ushbu hisobot boyliklarni sotishga Markaziy bank va “Fonon” DIIChK o‘rtasida tuziladigan shartnomaning ajralmas qismi hisoblanadi.
 6. Boyliklarni sotishdan tushadigan pul mablag‘lari Markaziy bankning alohida hisobvarag‘iga tushishiga qarab uch bank ish kuni mobaynida quyidagi tartibda taqsimlanadi:
 1) 2009-yil 15-iyulgacha olib qo‘yilgan va davlat daromadiga o‘tkazilgan boyliklar bo‘yicha — 100 foiz miqdorida rekvizitlari O‘zbekiston Respublikasi Moliya vazirligi tomonidan taqdim etilgan O‘zbekiston Respublikasining respublika budjeti maxsus hisobvarag‘iga;
 2) 2009-yil 15-iyuldan keyin olib qo‘yilgan va davlat daromadiga o‘tkazilgan boyliklar bo‘yicha:
 98 foizi — pul mablag‘larini keyinchalik qonunchilikda belgilangan tartibda taqsimlash uchun O‘zbekiston Respublikasi Bosh prokuraturasi huzuridagi Majburiy ijro byurosining maxsus hisobvarag‘iga;
 2 foizi — Markaziy bankning alohida hisobvarag‘iga;
 3) davlat daromadiga o‘tkazilgan boyliklar bo‘yicha:
 98 foizi — O‘zbekiston Respublikasining respublika budjetiga;
 2 foizi — Markaziy bankning alohida hisobvarag‘iga;
 4) davlat foydasi uchun rad etilgan, bojxona rejimi ostiga joylashtirilgan boyliklar bo‘yicha:
 50 foizi — O‘zbekiston Respublikasining respublika budjetiga;
 50 foizi — davlat mulkini boshqarish bo‘yicha ushbu vakolatli organning davlat foydasi uchun rad etilgan, bojxona rejimi ostiga joylashtirilgan boyliklarni baholash, saqlash va sotish hamda boshqaruv va ma’muriy funksiyalarni amalga oshirish bilan bog‘liq xarajatlarini qoplash uchun yo‘naltiriladigan davlat mulkini boshqarish vakolatiga ega bo‘lgan organning budjetdan tashqari maxsus hisob varaqlariga (yoki O‘zbekiston Respublikasi Moliya vazirligi G‘aznachiligining tegishli bo‘linmalarida ochilgan shaxsiy hisobvaraqlariga).
 7. Markaziy bank pul mablag‘larini O‘zbekiston Respublikasi Bosh prokuraturasi huzuridagi Majburiy ijro byurosining maxsus hisobvarag‘iga o‘tkazishda hujjatlarni har bir ijro varag‘i bo‘yicha alohida ushbu boyliklarni olib qo‘ygan organni ko‘rsatgan holda taqdim etadi.
 8. O‘zbekiston Respublikasi Madaniyat vazirligining eksperti arxeologik va muzey buyumlari yoki muzey kolleksiyalari, shuningdek, boshqa madaniy qiymatga ega bo‘lgan buyumlar to‘g‘risida berilgan xulosalarning ishonchliligi uchun qonunchilikda belgilangan tartibda to‘liq javob beradi.
 9. Baholovchi tashkilot baholash to‘g‘risidagi hisobotda taqdim etilgan ma’lumotlarning ishonchliligi uchun qonunchilikda belgilangan tartibda to‘liq javob beradi.
 10. Markaziy bankning mutaxassislari boyliklarni sotishdan tushgan pul mablag‘lari o‘z vaqtida o‘tkazilishini ta’minlash uchun qonunchilikda belgilangan tartibda to‘liq javob beradilar.